Nordjyllands Politi har tirsdag aften anholdt to personer på en nedlagt landejendom nær Aalestrup i Himmerland. Ifølge vagtchef Poul Fastergaard fra Nordjyllands Politi rykkede politiet ud til adressen efter et tip. Her ransagede man ejendommen, og to personer, der opholdt sig på ejendommen blev altså anholdt. Politiet var massivt til stede ved ransagningen. Der indebar blandt andet flere betjente bevæbnet med maskinpistoler. - Det gør vi, fordi det tip vi får ind, blandt andet fortæller, at der er våben på adressen. Det går vi ud fra passer, og så er det måden vi rykker ud på, fortæller vagtchefen, der klokken 20.45 ikke kan fortælle, hvad politiet måtte have beslaglagt på ejendommen. Udover våben lyder det i det tip, politiet reagerede på, at der kunne være en mængde narkotika på ejendommen. Heller ikke det, kan vagtchefen tirsdag aften sige, havde hold i virkeligheden eller ej. - Nu bliver de placeret i detentionen i nat, og så skal sagen efterforskes videre onsdag, fortæller Poul Fastergaard. Herefter besluttes det, om man vil fremstille de to anholdte i et grundlovsforhør. Beboeren på ejendommen er i forvejen kendt af politiet.

Referat:
Et tip om våben og narkotika har tirsdag aften ført til anholdelse af to personer på en ejendom nær Aalestrup.